നാലുപവന്റെ സ്വര്ണാഭരണങ്ങളും 40,000 രൂപയും നഷ്ടപ്പെട്ടു പാലപ്പെട്ടി: എടമുട്ടം തവളക്കുളത്ത് അടച്ചിട്ട വീടു കുത്തിത്തുറന്നു കവര്ച്ച. നാലുപവന്റെ സ്വര്ണാഭരണങ്ങളും 40,000 രൂപയും നഷ്ടപ്പെട്ടു. തവളക്കുളത്തിനു തെക്ക് അന്പലത്തുവീട്ടില് ഷിഹാബുദ്ദീന്റെ ഇരുനില വീട്ടിലാണു മോഷണം നടന്നത്. മുകള്നിലയിലെ അലമാരയില് സൂക്ഷിച്ചിരുന്ന ആഭരണങ്ങളും 40,000 രൂപയുമാണു കവര്ന്നത്. രണ്ടു ദിവസം മുന്പു പിതാവ് ചേക്കുവിന്റെ ചികിത്സയുമായി ബന്ധപ്പെട്ടു കുടുംബാംഗങ്ങളെല്ലാവരും കോയന്പത്തുരിലേക്കു പോയിരിക്കുകയായിരുന്നു. കഴിഞ്ഞ ദിവസം വൈകീട്ടോടെ വീട്ടില് തിരിച്ചെത്തിയപ്പോഴാണു മോഷണവിവരം അറിയുന്നത്. ഇരുനില വീടിന്റെ പിറകുവശത്തെ വാതില് പൊളിച്ചാണു മോഷ്ടാവ് അകത്തു കയറിയിട്ടുള്ളത്. കിടപ്പുമുറികളിലെ എല്ലാ അലമാരകളും കുത്തിത്തുറന്ന നിലയിലാണ്. മറ്റൊരിടത്ത് 25 പവനോളം വരുന്ന ആഭരണങ്ങള് ശ്രദ്ധയില്പ്പെടാത്ത വിധത്തില് സൂക്ഷിച്ചിരുന്നതിനാല് നഷ്ടമായില്ല. വലപ്പാട് പോലീസ് സ്ഥലത്തെത്തി കേസെടുത്ത് അന്വേഷണം ആരംഭിച്ചു. ഡോഗ് സ്ക്വാഡും വിരലടയാള വിദഗ്ധരും സ്ഥലത്തെത്തി തെളിവുകള് ശേഖരിച്ചു.